Diari Oficial de la Generalitat Valenciana


Sumari del DOGV 9854, del 22-05-2024 (2024/4643)

DECRET 56/2024 de 20 de maig, del Consell, pel qual s'estableix per a la Comunitat Valenciana el currículum del cicle formatiu de grau mitjà corresponent al títol de Tècnic o Tècnica en Comercialització de Productes Alimentaris.
------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/05/20/56/dof/vci/html**

### Dades del document

Número de DOGV
:   9854

Data del DOGV
:   22-05-2024

Secció del DOGV
:   I. DISPOSICIONS GENERALS

Número del document
:   2024/4643


Data del document
:   20-05-2024

Organisme emissor
:   Conselleria d'Educació, Universitats i Ocupació

Tipus de document
:   Decret

Descriptors 

:   * Conselleria d'Educació, Universitats i Ocupació
    * comercialització
    * nutrició
    * legislació
    * promoció comercial

DECRET 56/2024 de 20 de maig, del Consell, pel qual s'estableix per a la Comunitat Valenciana el currículum del cicle formatiu de grau mitjà corresponent al títol de Tècnic o Tècnica en Comercialització de Productes Alimentaris. [2024/4643]  
Índex  
Preàmbul  
Article 1. Objecte i àmbit d'aplicació  
Article 2. Currículum  
Article 3. Organització i distribució horària  
Article 4. Mòdul professional: Formació en Centres de Treball  
Article 5. Espais i equipament  
Article 6. Professorat  
Article 7. Docència en anglés  
Article 8. Autonomia dels centres  
Article 9. Requisits dels centres per a impartir aquests ensenyaments  
Article 10. Avaluació, promoció i acreditació  
Article 11. Adaptació als diferents tipus i persones destinatàries de l'oferta educativa  
Disposició addicional primera. Acreditació del professorat de centres privats o públics de titularitat diferent de l'administració educativa  
Disposició addicional segona. Autorització de centres docents.  
Disposició addicional tercera. Incidència en les dotacions de despesa  
Disposició transitòria única. Efectes acadèmics  
Disposició final primera. Aplicació i desenvolupament  
Disposició final segona. Entrada en vigor   
Disposició derogatòria única. Derogació normativa  
Annex I. Mòduls Professionals   
Annex II. Seqüenciació i distribució horària dels mòduls professionals.  
Annex III. Professorat  
Annex IV. Currículum dels mòduls professionals: Anglés Tècnic I-M i II-M  
Annex V. Espais mínims  
Annex VI. Titulacions acadèmiques requerides per a la impartició dels mòduls professionals que conformen el cicle formatiu en centres de titularitat privada, o d'altres administracions diferents de l'educativa  
  
  
  
Preàmbul  
  
L'Estatut d'Autonomia de la Comunitat Valenciana estableix, en l'article 49.1.3 a, la competència exclusiva de la Generalitat en relació amb les normes processals i de procediment administratiu derivades de les particularitats del dret substantiu valencià o de les especialitats de l'organització de la Generalitat.  
Així mateix, estableix en l'article 53, que és de competència exclusiva de la Generalitat, la regulació i l'administració de l'ensenyament en tota l'extensió, nivells i graus, modalitats i especialitats, en l'àmbit de les seues competències, sense perjudici del que es disposa en l'article 27 de la Constitució espanyola i en les lleis orgàniques que, d'acord amb l'apartat u de l'article vuitanta-ú, la despleguen.  
Una vegada aprovat i publicat en el Boletín Oficial del Estado el Reial decret 189/2018, de 6 d'abril, pel qual s'estableix el títol de Tècnic en Comercialització de Productes Alimentaris i es fixen els aspectes bàsics del currículum, els continguts bàsics del qual representen el 50 per cent de la duració total del currículum d'aquest cicle formatiu, establida en 2.000 hores, en els articles 6.2, 6.3, 39.4 i 39.6 de la Llei orgànica 2/2006, de 3 de maig, d'educació, és necessari, tenint en compte els aspectes definits en la normativa anteriorment esmentada, establir el currículum complet d'aquests nous ensenyaments de Formació Professional inicial vinculats al títol esmentat en l'àmbit d'aquesta comunitat autònoma, ampliant i contextualitzant els continguts dels mòduls professionals, respectant el perfil professional d'aquest, per a donar resposta als reptes i a les circumstàncies actuals del sistema educatiu i laboral.  
La norma es dicta respectant el que es disposa en l'article 129.1 de la Llei 39/2015, d'1 d'octubre, quant a justificació de la iniciativa normativa per una raó d'interés general, quant a que ha de contindre la regulació imprescindible per a atendre la necessitat a cobrir amb la norma respectant el principi de proporcionalitat i garantint el principi de seguretat jurídica, exercint la iniciativa normativa de manera coherent amb la resta de l'ordenament jurídic, nacional i de la Unió Europea, per a generar un marc normatiu estable, predictible, integrat, clar i de certitud.  
La present norma s'ha elaborat de manera coherent, amb la normativa estatal, de la Unió Europea i la de la Comunitat Valenciana, amb la intenció de mantindre un marc normatiu estable, predictible, integrat i clar, per a complir, així, el principi de seguretat jurídica  
  
Es completa així, eficaçment i eficientment, el marc legal establit pel Reial decret 189/2018, de 6 d'abril, que estableix l'esmentat títol i els seus ensenyaments mínims, introduint la regulació adequada i imprescindible, que estableix les obligacions necessàries a fi d'atendre l'objectiu que es pretén aconseguir, seguint el principi de proporcionalitat.  
En aplicació del principi de transparència, s'ha donat publicitat a la iniciativa normativa i als documents propis del procés d'elaboració, s'ha sotmés l'expedient a informació i audiència pública, i s'ha publicat l'anunci corresponent en el Diari Oficial de la Generalitat Valenciana en compliment de l'article 133 de la Llei 39/2015, d'1 d'octubre, del procediment administratiu comú de les administracions públiques.  
  
S'ha assenyalat en la disposició addicional tercera el procediment d'acreditació del professorat de centres privats o públics de titularitat diferent de l'Administració Educativa, a més s'ha prestat atenció especial a les àrees prioritàries definides per l'article 42.3 de la LOE, mitjançant la definició de continguts de prevenció de riscos laborals, que permeten que tot l'alumnat puga obtindre el certificat de tècnic o tècnica en Prevenció de Riscos Laborals, nivell bàsic, expedit d'acord amb el que es disposa en el Reial decret 39/1997, de 17 de gener, pel qual s'aprova el Reglament dels serveis de prevenció, i incorporant en el currículum formació en la llengua anglesa per a facilitar la seua mobilitat professional a qualsevol país europeu.  
Amb la finalitat que l'alumnat conega la llengua anglesa, en els vessants oral i escrit, que li permeta resoldre situacions que impliquen la producció i comprensió de textos relacionats amb la professió, conéixer els avanços d'altres països, fer propostes d'innovació en el seu àmbit professional i facilitar la seua mobilitat a qualsevol país europeu, el currículum d'aquest cicle formatiu incorpora la llengua anglesa de forma integrada en dos mòduls professionals d'entre els que componen la totalitat del cicle formatiu.  
Aquest currículum requereix una concreció posterior en les programacions que l'equip docent ha d'elaborar, que han d'incorporar el disseny d'activitats d'aprenentatge i el desenvolupament d'actuacions flexibles que, en el marc de la normativa que regula l'organització dels centres, possibiliten adequacions particulars del currículum en cada centre docent d'acord amb els recursos disponibles, sense que en cap cas supose la supressió d'objectius que afecten la competència general del títol.   
Fent ús de les competències de l'article 53 de l'Estatut d'Autonomia de la Comunitat Valenciana, oït el Consell Valencià de Formació Professional, consultats els agents socials, amb informe favorable de l'Advocacia de la Generalitat, a proposta de la consellera d'Educació, Universitats i Ocupació, conforme el Consell Jurídic Consultiu de la Comunitat Valenciana, i prèvia deliberació del Consell, en la reunió del dia 20 de maig de 2024,  
  
  
DECRETE  
  
Article 1. Objecte i àmbit d'aplicació  
1. El present Decret del Consell té per objecte establir el currículum del cicle formatiu de grau mitjà vinculat al títol de tècnic o tècnica en Comercialització de Productes Alimentaris, tenint en compte les característiques socioproductives, laborals i educatives de la Comunitat Valenciana. A aquest efecte, la identificació del títol, el perfil professional que ve expressat per la competència general, les competències professionals, personals i socials i la relació de qualificacions i, si és el cas, les unitats de competència del Catàleg Nacional de Qualificacions Professionals, així com l'entorn professional i la prospectiva del títol en el sector o sectors són els que es defineixen en el títol de tècnic o tècnica en Comercialització de Productes Alimentaris, determinat en el Reial decret 189/2018, de 6 d'abril, pel qual s'estableix l'esmentat títol i es fixen els aspectes bàsics del currículum.  
  
2. El que es disposa en aquest Decret del Consell serà aplicable en els centres docents que desenvolupen els ensenyaments del cicle formatiu de grau mitjà de Tècnic o tècnica en Comercialització de Productes Alimentaris, situats en l'àmbit territorial de la Comunitat Valenciana.  
  
Article 2. Currículum  
1. La duració total del currículum d'aquest cicle formatiu, inclosa tant la càrrega lectiva dels seus mòduls professionals com la càrrega lectiva reservada per a la docència en anglés, és de 2.000 hores.  
2. Els seus objectius generals, els mòduls professionals, així com les orientacions pedagògiques, són els que s'estableixen per a cada un d'aquests en el Reial decret 189/2018, de 6 d'abril.  
  
  
3. Els continguts, els resultats d'aprenentatge i els criteris d'avaluació d'aquests mòduls professionals s'estableixen en l'annex I del present Decret del Consell.  
  
Article 3. Organització i distribució horària  
La impartició dels mòduls professionals d'aquest cicle formatiu, quan s'oferisca en règim presencial ordinari, s'organitzarà en dos cursos acadèmics. La seqüenciació en cada curs acadèmic, la seua càrrega lectiva completa i la distribució horària setmanal es concreten en l'annex II del present Decret del Consell.  
  
Article 4. Mòdul professional: Formació en centres de treball  
 El mòdul professional de Formació en centres de treball es durà a cap amb caràcter general, en el tercer trimestre del segon curs.  
  
Article 5. Espais i equipament  
1. Els espais mínims que han de tindre els centres educatius per a permetre el desenvolupament dels ensenyaments d'aquest cicle formatiu, complint la normativa sobre prevenció de riscos laborals, així com la normativa sobre seguretat i salut en el lloc de treball, són els establits en l'annex V d'aquest Decret del Consell.  
2. Els espais formatius establits poden ser ocupats per diferents grups d'alumnat que cursen el mateix o altres cicles formatius, o etapes educatives i no necessàriament han de diferenciar-se mitjançant tancaments.  
3. L'equipament, a més de ser el necessari i suficient per a garantir l'adquisició dels resultats d'aprenentatge i la qualitat de l'ensenyament a l'alumnat segons el sistema de qualitat adoptat, haurà de complir les condicions següents:  
a) Els equips, les màquines i el material anàleg que s'empre disposaran de la instal·lació necessària per al funcionament correcte i compliran les normes de seguretat i prevenció de riscos i totes les que siguen aplicables.  
b) La seua quantitat i les característiques hauran d'estar en funció del nombre d'alumnat, i permetre l'adquisició dels resultats d'aprenentatge, tenint en compte els criteris d'avaluació i els continguts que s'inclouen en cada un dels mòduls professionals que s'impartisquen en els espais esmentats.  
  
Article 6. Professorat  
. 1. Els aspectes referents a les especialitats del professorat amb atribució docent en els mòduls professionals del cicle formatiu de grau mig tècnic o tècnica en Comercialització de Productes Alimentaris indicats en el punt 2 de l'article 2 del present Decret del Consell segons el que es preveu en la normativa estatal de caràcter bàsic, són els establits actualment en l'annex III A) del Reial decret 189/2018, de 6 d'abril, i en l'annex III del present Decret del Consell es determinen les especialitats i, si escau, els requisits de formació inicial del professorat amb atribució docent en el mòdul professional d'Inglés tècnic inclòs en l'article 7.  
2. Amb la finalitat de garantir la qualitat d'aquests ensenyaments, per a poder impartir els mòduls professionals que conformen el cicle formatiu, el professorat dels centres docents no pertanyents a l'administració educativa, situats en l'àmbit territorial de la Comunitat, hauran de posseir la corresponent titulació acadèmica que s'indica en l'Annex VI del present Decret del Consell i a més acreditar la formació pedagògica i didàctica a la qual fa referència l'article 100.2 de la LOE. La titulació acadèmica universitària requerida s'adaptarà a la seua equivalència de grau/màster universitari. En tot cas, s'exigirà que els ensenyaments conduents a les titulacions citades engloben els objectius dels mòduls professionals i, si aquests objectius no estigueren inclosos, a més de la titulació haurà d'acreditar-se, mitjançant «certificació», una experiència laboral de, almenys, tres anys en el sector vinculat a la família professional, realitzant activitats productives en empreses relacionades implícitament amb els resultats d'aprenentatge.  
3. En supòsits excepcionals, els mòduls formatius associats a unitats de competència podran ser impartits per professors especialistes, no necessàriament titulats, que desenvolupen la seua activitat en el món laboral i amb reconeguda experiència en el sector professional relacionat amb les competències professionals a impartir, quan per l'especificitat del mòdul a impartir no existisquen professors dins del sistema amb la formació i experiència necessària.  
4. En relació amb el professorat especialista, respecte al procediment de selecció s'estarà als disposat en la normativa general respecte a la contractació del professorat especialista.  
  
Article 7. Docència en anglés  
1. El currículum d'aquest cicle formatiu incorpora la llengua anglesa de forma integrada en dos mòduls professionals d'entre els que componen la totalitat del cicle formatiu.  
2. Aquests mòduls els imparteix de manera voluntària el professorat amb atribució docent en aquests, que, a més, posseeix l'habilitació lingüística en anglés d'acord amb la normativa aplicable a la Comunitat Valenciana. A fi de garantir que l'ensenyament en anglés s'impartisca en els dos cursos acadèmics del cicle formatiu de forma continuada, s'han de triar mòduls professionals dels dos cursos i els mòduls susceptibles de ser impartits en llengua anglesa són els relacionats amb les unitats de competència incloses en el títol.  
3. Els mòduls professionals impartits en llengua anglesa incrementen la càrrega horària lectiva en dues hores setmanals per al mòdul que s'imparteix en el primer curs i dues hores per al qual es desenvolupa durant el segon curs. A més, el professorat que imparteix aquests mòduls professionals té assignades en el seu horari individual, tres hores setmanals de les complementàries al servei del centre per a la seua preparació.  
  
4. Si no es compleixen les condicions indicades, amb caràcter excepcional i de manera transitòria, els centres autoritzats per a impartir el cicle formatiu, en el marc general del seu projecte educatiu han de concretar i desenvolupar el currículum del cicle formatiu incloent-hi un mòdul d'Anglés Tècnic en cada curs acadèmic, la llengua vehicular del qual ha de ser l'anglés, amb una càrrega horària de dues hores setmanals en el primer curs i dues hores setmanals en el segon curs. El currículum d'aquests mòduls d'Anglés tècnic es concreta en l'annex IV.  
  
Article 8. Autonomia dels centres  
1. Els centres educatius disposen, d'acord amb la legislació aplicable en cada cas, de la necessària autonomia pedagògica, d'organització i de gestió econòmica per al desenvolupament dels ensenyaments i la seua adaptació a les característiques concretes de l'entorn socioeconòmic, cultural i professional.  
En el marc general del projecte educatiu i en funció de les característiques del seu entorn productiu, els centres autoritzats per a impartir el cicle formatiu han de concretar i desenvolupar el currículum mitjançant l'elaboració del projecte curricular del cicle formatiu i de les programacions didàctiques de cada un dels seus mòduls professionals, en els termes establits en aquest decret, potenciant o creant la cultura de prevenció de riscos laborals en els espais on s'imparteixen els diferents mòduls professionals, així com una cultura de respecte ambiental, treball de qualitat realitzat d'acord amb les normes de qualitat, creativitat, innovació i igualtat de gèneres.  
2. La Conselleria amb competències en aquests ensenyaments de Formació Professional ha d'afavorir l'elaboració de projectes d'innovació, així com de models de programació docent i de materials didàctics, que faciliten al professorat el desenvolupament del currículum.  
3. Els centres, en l'exercici de la seua autonomia, poden adoptar experimentacions, plans de treball, formes d'organització o ampliació de l'horari escolar en els termes establit per la Conselleria amb competències en aquests ensenyaments de Formació Professional, sense que, en cap cas, s'imposen aportacions a l'alumnat ni exigències per a aquesta.  
  
Article 9. Requisits dels centres per a impartir aquests ensenyaments  
Tots els centres de titularitat pública o privada situats en l'àmbit territorial de la Comunitat Valenciana que ofereixen ensenyaments conduents a l'obtenció del títol de tècnic o tècnica en Comercialització de Productes Alimentaris, s'han d'ajustar al que s'estableix en la Llei orgànica 2/2006, de 3 de maig, d'educació, i en les normes que la despleguen i, en tot cas, han de complir els requisits que s'estableixen legalment, a més del que s'estableix en el Reial decret 189/2018, de 6 d'abril, i les normes que el despleguen.  
  
Article 10. Avaluació, promoció i acreditació  
Per a l'avaluació, la promoció i l'acreditació de la formació establida en aquest decret s'han d'atendre les normes que expressament dicte la Conselleria amb competències en aquests ensenyaments de Formació Professional.  
  
Article 11. Adaptació als diferents tipus i persones destinatàries de l'oferta educativa  
La Conselleria amb competències en aquests ensenyaments de Formació Professional, pot llançar ofertes formatives, d'aquest cicle formatiu, adaptades a les necessitats específiques de col·lectius desfavorits o amb el risc d'exclusió social i adequar els ensenyaments d'aquest a les característiques dels diferents tipus d'oferta educativa a fi d'adaptar-se a les característiques de les persones destinatàries.  
  
  
Disposicions addicionals  
  
Primera. Acreditació del professorat de centres privats o públics de titularitat diferent de l'administració educativa.  
1.El professorat dels centres de titularitat privada o de titularitat pública d'una altra administració diferent a l'educativa que, en la data d'entrada en vigor d'aquest Decret, manque dels requisits acadèmics exigits en l'article 6 del present Decret podrà impartir els corresponents mòduls professionals que conformen el present currículum si es troben en algun dels següents suposats:  
a) Professorat que haja impartit docència en els centres especificats en la disposició addicional segona, sempre que disposara per a això dels requisits acadèmics requerits, durant un període de dos cursos acadèmics complets, o en defecte d'això dotze mesos en períodes continus o discontinus, dins dels quatre cursos anteriors a l'entrada en vigor del present Decret, en el mateix mòdul professional inclòs en un cicle formatiu emparat per la LOGSE que siga objecte de la convalidació establida en l'Annex IV del Reial decret 1683/2011, de 18 de novembre. L'acreditació docent corresponent podrà sol·licitar-se durant un any a l'entrada en vigor del present Decret del Consell.  
  
b) Professorat que disposen d'una titulació acadèmica universitària i de la formació pedagògica i didàctica requerida, i a més acredite una experiència laboral d'almenys tres anys en el sector vinculat a la família professional, realitzant activitats productives o docents en empreses relacionades implícitament amb els resultats d'aprenentatge del mòdul professional.  
2.El procediment a seguir per a obtindre l'acreditació docent establida en aquesta disposició addicional serà el següent:  
El professorat que considere reunir els requisits necessaris, el sol·licitarà a la corresponent Direcció Territorial amb competències en Educació, adjuntant la següent documentació:  
- Fotocòpia compulsada del títol acadèmic oficial.  
- Documents justificatius de complir els requisits indicats en l'apartat a) o b) d'aquesta disposició addicional.  
3.La persona titular de la Direcció Territorial, previ informe del seu Servei d'Inspecció d'Educació elevarà proposta de resolució davant l'òrgan administratiu competent en matèria d'ordenació d'aquests ensenyaments de Formació Professional, de la Conselleria amb competències en matèria d'educació, que dictarà resolució individualitzada sobre aquest tema. Contra la resolució, la persona interessada podrà presentar recurs d'alçada, en el termini d'un mes des de la seua notificació, davant la Secretaria Autonòmica de la qual depenga l'esmentat òrgan administratiu competent, extrem que haurà de constar en l'esmentada resolució. Aquestes resolucions quedaran inscrites en un registre creat a aquest efecte.  
  
Segona. Autorització de centres docents  
Tots els centres de titularitat pública o privada ubicats en l'àmbit territorial de la Comunitat Valenciana que en la data d'entrada en vigor d'aquest decret tinguen autoritzats ensenyaments conduents a l'obtenció del títol de Tècnic en Activitats Comercials, emparat per la LOGSE, queden autoritzats per a impartir els ensenyaments conduents a l'obtenció del títol de Tècnic/a en Comercialització de Productes Alimentaris, emparat per la LOE.  
  
Tercera. Incidència en les dotacions de despesa  
La implementació i posterior desenvolupament d'aquest decret ha de ser atesa amb els mitjans personals i materials de la Conselleria competent en aquests ensenyaments de Formació Professional, en la quantia que prevegen els pressupostos anuals corresponents.  
  
  
Disposició transitòria  
  
Única. Efectes acadèmics  
La implantació del currículum objecte de regulació del present Decret del Consell podrà tindre lloc a partir del curs escolar 2022-2023, per als ensenyaments (mòduls professionals) seqüenciats en el curs primer de l'annex II del present decret i en el curs immediatament posterior, per als ensenyaments (mòduls professionals) seqüenciats en el segon curs de l'esmentat annex II.   
  
  
Disposició Derogatòria  
  
Única. Derogació normativa  
Queden derogades totes les disposicions d'igual o inferior rang que s'oposen al que s'estableix en la present norma.  
  
  
Disposicions finals  
  
Primera. Aplicació i desenvolupament  
S'autoritza a qui posseïsca la titularitat de la Conselleria competent en matèria educativa per a dictar totes les disposicions que siguen necessàries per a l'aplicació i el desplegament del que es disposa en el present Decret del Consell.  
  
Segona. Entrada en vigor   
Aquest Decret del Consell entrarà en vigor l'endemà de la seua publicació en el Diari Oficial de la Generalitat Valenciana.  
  
Elx, 20 de maig de 2024  
  
El president de la Generalitat,  
CARLOS MAZÓN GUIXOT  
  
El Conseller d'Educació, Universitats i Ocupació  
JOSÉ ANTONIO ROVIRA JOVER


Còpia Permalink ELI